Labokas

Labokas () – miestas Jungtinėse Amerikos Valstijose, šiauriniame Teksase, 190 km į pietus nuo Amarilo, prie šiaurinės Breizoso ištakos. Apygardos centras. Prekybinis Pietų lygumų regiono centras. Yra oro uostas, geležinkeliai ir plentai į Amarilą, Dalasą, Albukerkę. Naftos perdirbimo, mašinų ir įrengimų, aliejaus pramonė. Apylinkėse – dideli medvilnės auginimo plotai, vystoma gyvulininkystė.

Veikia Teksaso technologijų universitetas (nuo 1923 m., su nacionaliniu ganyklinės gyvulininkystės paveldo centru ir muziejumi), Laboko krikščioniškasis universitetas (nuo 1957 m.), Teksaso technologijų universiteto medicinos centras su klinikų kompleksu. Mieste yra Makenzio parkas, Laboko ežero nacionalinis istorinis objektas (daugiau nei 10 tūkst. metų senumo archeologiniai radiniai). Vyksta kasmetinė Pietų lygumų mugė, čia gimusio dainininko Badžio Holio šlovės eisena.

2020 m. 47,6 % miesto gyventojų buvo baltieji, 35,6 % – lotynoamerikiečiai, 9,6 % – afroamerikiečiai, 3,6 % – azijiečiai, 2,8 % – mišrios kilmės, 0,5 % – indėnai.„P2: Hispanic or Latino, and Not Hispanic or Latino by Race – 2020: DEC Redistricting Data (PL 94-171) – Lubbock city, Texas“. United States Census Bureau.

 Istorija 
Labokas įkurtas 1890 m. sujungus Monterėjaus ir Senojo Laboko (pavadintas pagal generolą, Teksaso reindžerį Tomasą Laboką) gyvenvietes. Nuo 1891 m. – apygardos centras. Miestas vystėsi kaip rančinės gyvulininkystės centras. Smarkiai išaugo nutiesus Santa Fė geležinkelį ir užveisus medvilnės plantacijas. Tarp 1940 ir 1970 m. Laboko gyventojų skaičius padidėjo penkiagubai. 1970 m. gegužę miestą nusiaubė smarkus uraganas.

 Šaltiniai 

Kategorija:Teksaso miestai